  Виталий Пронин Шайвылын шумпотыны номырлы кадь. Но кылем арын сӥзьыл, кулэмъёсты буре ваён кӧснуналэ, Ижысь Хохряки шайвылэ мыныса, мон шумпотӥ.Огдышем сямен нырысь ик вамыштӥ кузпалы Алексей Ермолаев доры, собере Флор Васильевлэн шайгуэз доры. Отын ик, кыдёкын ӧвӧл, Геннадий но Зинаида Красильниковъёс ватэмын. Шайвылысь потыкум ини, син шорам йӧтӥз мрамор памятник. Кык муртлы одӥг лэсьтэмын со, чебер, выль синпелет. Игнатий Гаврилович но Клавдия Кузьминична Гавриловъёслэн вылэм.1980-тӥ аръёсы ми Алексей Ермолаевен ӵош ӵем вуиськом вал соослэн шайгуоссы доры. РСФСР-ысь искусство удысысь дано ужасьлэн Игнатий Гавриловлэн но Удмуртиысь калык артисткалэн Клавдия Гавриловалэн гуоссы туж жалесь вал, памятникъёссылэн но туссы бездэмын, буёлзы ломдылэмын. Ярам коть, табере та дано адямиослэн берпуметӥ «дорзы» выль синпелетэн туж чебер адске.Ортчем аръёсты йырам бергатӥсько ке, тодам лыктэ Гавриловъёс доры куное ветлэммы. Удмурт писатель но драматург туж ӵем ӧтча вал Алексеез но монэ Воложкаысь дачаяз. Огполаз ми соос доры нылпиостэк мынӥмы. Игнатий Гаврилович милемды чорыганы нуиз. Кузпалы но, мон но визнанэз ӵем ум кутылӥське ке но, мылысь-кыдысь ваським Иж тымет дуре. Татын И. Гавриловлэн пыжез милемды возьма ни вал. Игнатий Гаврилович, чорыгъёсты улляны кышкатэк, бадӟым куараен мадьылӥз учыръёссэ. Кызьы со татысь маке быдӟаесь юшъёсты, чебер каракаосты но кӧй чипейёсты поттаз. Валамон ини, вералляз гочамон, узыр кылын. Ми серекъям. Туннэ драматурглы ӧз удалты. Визнаназ одӥг чукырна сяна ӧз шедьы. Но Гаврилов пичи пинал кадь шумпотӥз: куиньнамы азьысь коть одӥг чорыг вань. Собере ми ваньмы учкыса сылӥм, кызьы горд шунды ву сьӧры пуксе. Инбам льӧль тусо луиз. Шыпыт но макем чебер. Со суред али но син азям.Нош сад-бакчаязы милемды возьма ни вал Клавдия Кузьминична. Кузпалыз солы одӥг начар чукырнаез мычиз. Ухалы со, валамон ини, ӧжыт. Шӧдыса, лэся, Клавдия Кузьминична лавкаысь чорыг басьтэм. Лым ӝог пӧзиз.Ӵукнаяз ми нош ик мынӥмы чорыганы. Табере ини адӟимы шундылэсь сайкамзэ но котыр улосэз зарни сиосыныз пазьгемзэ. Паймымон инкуазь. Уг тодӥськы ни, кутӥм-а со ӵукна маке яке ӧм-а. Но нунал туж шулдыр ортчиз. Соку ми азьын усьтӥськиз мукет Гаврилов: маскара, кыллы усто но адямиосты серекъятыны быгатӥсь.* * *Озьы ик мукет ласянь Игнатий Гаврилов мыным усьтӥськиз кузпалызлэн Клавдия Кузьминичналэн верамъёсысьтыз. Удмуртиысь калык артистка тодаз вайылӥз таӵе учырез. Клавдия соку тодмо артистка вылымтэ на. Нош Игнатий Гавриловез калык тодма ни вылэм. Солэсь выль спектакльзэ ик учкыны таос театре вуиллям. Нылашлэн куараез бадӟым вылэм. Гажанэз шоры учкыса, зал тыр ик вазем:- Игнаша, ме, пиджак вылам пуксьы, озьы умойгес адскоз.- Тау, Клавенькае, сюлмаськемед понна, - шуэм драматург но, пиджаксэ пукон вылэ интыяса, вылаз пуксем.Озьы ик кулэ вал, кожалод. Бӧрысь ини, спектакль йылпумъяськем бере, адямиос залысь потыку, калык шоры учкытэк, Гаврилов кема курткем но волятыны вырем яратонэзлэсь погмаськем пиджаксэ.Игнатий Гаврилович огпол но ӧз куареты, ӧз тышкаськы, учкисьёс азьын юмоке вуэмысьтыз. Клавдия Кузьминична шоры картэз ӧз черекъя, ӧз визьнода: мар карыны яра, нош мар уг. Улэмъязы кышномурт, кузпалыз шоры учкыса ик, вала ни вал: мае вераны луэ ваньмыз азьын, нош мае дорын гинэ, синмысь синме.И. Гаврилов улэп дыръя ай Алексей Ермолаев со сярысь статьяос печатлаз Москваысь «Дружба народов» журналын, шаерамы потӥсь «Советской Удмуртия», «Молот» изданиосын. Алексей Афанасьевич И. Гавриловлэсь произведениоссэ куинь томен поттӥз. Быдӟым ожысь дневникъёссэ но гожтэтъёссэ, кудъёсыз ӵемысь кутско «Мусо Клавенькае мынам» кылъёсын, «Пероен но штыкен» книгаен печатлаз 1981-тӥ арын. Нош 1993-тӥ арын писательлэсь «Гвардеецъёс» повестьсэ поттӥз.Нина Ермолаева, Удмуртиысь дано журналист.  